Мамлекеттик (улуттук) коопсуздук органдары
Мамлекеттик (улуттук) коопсуздук органдары – негизги ишмердиктери мамлекеттик (конституциялык) түзүлүшкө каршы кылмыштарды ашкерелөөгө жана болтурбоого, мамлекеттин тышкы жана ички коопсуздугун камсыз кылууга багытталган мамлекеттик органдар. М. (у.) к. о-нын компетенциясына ошондой эле чалгындоо-маалыматтык мүнөздөгү, жогорку мамлекеттик органдарды кайтаруу, мамлекеттик байланышты камсыз кылуу, мамлекеттик чегараны кайтаруу милдеттери да кирет. Демократиялык мамлекеттерде М. (у.) к. о. кылмыш-жаза кылмыштары, террорчулук , мамлекеттик чыккынчылык, шпиондук, диверсиялык, мамлекеттик ишмерлердин өмүрүнө кол салуу, бийликти күч колдонуу менен ээлеп алуу жана куралдуу көтөрүлүш деген сыяктуу кылмыштарга да каршы күрөш жүргүзүшөт. Демократиялык эмес (төбөлдүк, жеке башкаруучулук) мамлекеттерде М. (у.) к. о-нын ишмердиктери жогоруда көрсөтүлгөн кылмыш-жаза кылмыштарына (көп учурларда «саясатташтырылган» мүнөзгө ээ) да, ошондой эле бийликтин саясий оппоненттеринин, диссиденттердин тынч эле коомдук активдүүлүктөрүнө да каршы багытталат. КРде М. (у.) к. о. КРдин коопсуздугун камсыз кылуучу жана инсандын, коомдун жана мамлекеттин коопсуздугун камсыз кылуучу күчтөрдүн ажырагыс бөлүгү болуп саналат, чет өлкөлүк атайын кызматтардын жана уюмдардын чалгынчылык-бузукулук иштерине, ошондой эле КР аймактык бүтүндүгүнө жана эгемендүүлүгүнө, конституциялык түзүлүшүнө кол салуулар боюнча укукка каршы аракеттерди алдыналуу жана болтурбоо боюнча иштерди жүргүзөт.

Колдонулган адабияттар 

 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7

Юридикалык аталгылар жана түшүнүктөр